ছোটআপা কি বাসায় নেই? উঁকি দিয়ে দেখল, নিজের ঘরে কম্পিউটারের সামনে বসে আছে। লিখছে। হয়তো কাউকে ই-মেইল করছে। বড়আপাকেও করতে পারে। ছোটআপা বলে, বাংলাদেশে ই-মেইল করতে অনেক সময় লাগে। সকালে ছোটআপা ওর আগে বের হয়ে গিয়েছিল, দেখা হয়নি। মনে হয় বাবার জন্মদিনের কথাটা মনে রেখেছিল। তাই ফিরেও এসেছে। পলাশের এক্কেবারে মনে ছিল না। মা বলে না দিলে হয়তো এ-সময় ফিরত না। টিএসসিতে ব্রতার সঙ্গে থাকত। পলাশের মনটা যে কী! বাসার সবাই জানে। মা বেশি জানেন। তাই হয়তো বেখেয়াল সন্তানের ওপর তাঁর বাড়তি নজর। উইও নিশ্চয়ই বাসায় আছে। ওর ঘরে যায় পলাশ। ঘরটা ওরও। দুভাইয়ের। একটা ঘর যেমন বড়আপা আর ছোটআপার। ঘরে ঢুকে দেখে উই নেই। বসবার ঘরে গিয়ে দেখে সেখানে শুধু বিবি-দাদি কোরান শরিফ পড়ছেন। উই ওখানে নেই। তবে কি মায়ের ঘরে আছে! কিন্তু এদিন তো কেউ মায়ের ঘরে যায় না! নিজের ঘরে মা একা থাকেন।